# Aleksandar Vučić

Aleksandar Vučić o Александар Вучић (Belgrad, 5 de març de 1970) és un advocat i polític serbi. És l'actual president de Sèrbia. Fou el Primer ministre de Sèrbia des del 2014 fins al 2017. També és el líder i president del Partit Progressista Serbi (SNS). Anteriorment, Vučić ha servit com a Ministre d'informació entre 1998 i l'any 2000, com a Ministre de Defensa entre 2012 i 2013, i com a Primer Vicepresident entre 2012 i 2014. A més de parlar serbi, Vučić és fluid en anglès, francès i rus. És casat i té dos fills.

## Biografia

Vučić va néixer en el si d'una família d'economistes. Va créixer a Novi Beograd, i posteriorment va estudiar secundària al gymnasium de Zemun. Va graduar-se en dret a la Universitat de Belgrad. Amb 22 anys es va unir al Partit Radical Serbi, on el 1993 fou triat a la seva Assemblea Nacional, i en les eleccions parlamentàries del mateix any. Ben aviat es convertiria en una de les figures destacades del partit. Entre 1998 ocuparia el càrrec de ministre d'informació, sota el govern de Mirko Marjanović. El 2008, però, es va unir amb Tomislav Nikolić, allistant-se al flamant nou Partit Progressista Serbi (SNS), on quatre anys després, el 2012, fou triat líder. El 2012 i 2013 seria nomenat ministre de Defensa.

### Primer ministre

A les eleccions legislatives sèrbies de 2014 una coalició liderada pel Partit Progressista Serbi (SNS) va aconseguir 158 dels 250 escons, convertint Vučić en Primer ministre de Sèrbia.
El 17 de gener de 2016, Vučić va demanar unes eleccions anticipades al·legant que Sèrbia "necessita quatre anys més d'estabilitat perquè estigui a punt per unir-se a la Unió Europea". Les eleccions es van celebrar simultàniament amb les eleccions provincials a Vojvodina i les eleccions locals a nivell nacional. La coalició liderada pel SNS de Vučić va conservar la seva majoria, guanyant 131 dels 250 escons.

### President de Sèrbia

En les eleccions presidencials sèrbies de 2017 fou escollit President de Sèrbia, renovant el càrrec en les eleccions generals sèrbies de 2022.
El 15 de juny de 2017, Vučić proposà Ana Brnabić per assumir la presidència del govern, la primera dona i la primera persona obertament homosexual triada per exercir aquest càrrec a Sèrbia. L'estiu de 2022 va esclatar la crisi de Kosovo del Nord i l'oposició, unida en la coalició de nou partits Serbia Contra la Violència (Srbija Protiv Nasilja, o SPN) va sol·licitar formalment al President Vučić en setembre de 2023 la convocatòria de noves eleccions després de manifestar-se durant mesos contra el govern pel tiroteig a l'escola primària Vladislav Ribnikar de Belgrad i el tiroteig de Mladenovac i Smederevo Mladenovac, i es van celebrar el 17 de desembre de 2023, que foren guanyades de nou per la coalició liderada pel SNS, sent nomenat Miloš Vučević nou primer ministre de Sèrbia. i Brnabić fou nomenada presidenta de Assemblea Nacional de Sèrbia.
El 28 de gener de 2025, Vučević va dimitir després de les protestes massives pel col·lapse de la marquesina de l'estació de tren de Novi Sad i després de diversos incidents en què membres del Partit Progressista Serbi van atacar estudiants a Novi Sad.

## Referències

* ↑ «Порекло Александра Вучића» (en serbi). [Consulta: 29 març 2016].
* ↑ Marija Dukić. «Narod koji ima najkraće pamćenje na svetu Vučić priča o cenzuri medija» (en serbio). Arxivat de l'original el 2015-01-09. [Consulta: 29 març 2016].
* ↑ EFE/Snezana Stanojević. «Vucic gana las elecciones de Serbia con mayoría absoluta y los ultras vuelven al Parlamento». [Consulta: 16 maig 2016].
* ↑ «Majoria àmplia per als conservadors a les eleccions de Sèrbia i Vojvodina». Nationalia, 26-04-2016. [Consulta: 23 febrer 2025].
* ↑ Stanojevic, Snezana «Aleksandar Vucic se confirma como el auténtico» (en castellà). La Vanguardia, 03-04-2017.
* ↑ Menéndez, Carmen. «Cómoda victoria del nacionalista Vucic» (en castellà). Euronews, 03-04-2022. [Consulta: 17 març 2025].
* ↑ Stanojevic, Snezana «Aleksandar Vucic se confirma como el auténtico» (en castellà). La Vanguardia, 03-04-2017.
* ↑ «consulta=14 novembre 2017 #LGBTQI Serbie: Ana Brnabic, femme ouvertement lesbienne, nommée Première ministre» (en francès). L'Obs, 16-06-2017.
* ↑ Milosevich-Juaristi, Mira. «Las anticipadas elecciones en Serbia» (en castellà). Real Instituto Elcano, 20-12-2023. [Consulta: 28 gener 2025].
* ↑ «Izabrana nova Vlada Srbije, Miloš Vučević premijer» (en Serbian (Latin script)), 30-04-2024. [Consulta: 19 juliol 2024].
* ↑ «Šta su sve premijer Srbije i gradonačelnik Novog Sada ignorisali pre ostavki?» (en serbi). Slobodna Europa, 30-01-2025. [Consulta: 17 març 2025].

## Enllaços externs

* Biografia per CIDOB Arxivat 2014-05-19 a Wayback Machine. (castellà)